Laco Te Anau

O laco Te Anau (en anglés Lake Te Anau) ye un laco situau en a esquina sudoccidental d'a Isla d'o Sud de Nueva Zelanda. O laco cubre un aria de 344 km², estando asinas por a suya superficie o segundo laco mas gran de Nueva Zelanda (dimpués d'o laco Taupo) y o mas gran d'a Isla d'o Sud. Ye o laco mas gran d'Australasia por volumen d'augua. 

O cuerpo prencipal d'o laco va en dirección norte-sud y tien una largaria de 65 km. Bi ha tres grans brazos formaus por fiordos en o canto ueste d'o laco: o fiordo d'o norte, o fiordo d'o meyo y o fiordo d'o sud. Istos son os unicos fiordos interiors que tien Nueva Zelanda, os atros 14 que bi ha se troban en a costa. Bi ha cuantas islas chicotas en a dentrada d'o fiordo d'o meyo que forman un forcallo dividindo a dentrada d'o fiordo en dos brazos. A superficie d'o laco se troba a una altaria de 210 metros. Tien una fondura meyana de 417 metros,  por o que a suya parti mas funda ye a 226 metros por debaixo d'o livel d'a mar.

Cuantos ríos alimentan a o laco, estando o mas important o río Eglinton, que desemboca o canto oriental, debant d'a entrada d'o fiordo d'o norte. O suyo desagüe ye en o río Waiau, que fluye enta o sud mientres cuantos kilometros dica o laco Manapouri. A localidat de Te Anau se troba en a esquina sudoriental d'o laco, amán d'o desagüe.

A mayor parti d'o laco se troba aintro d'o Parque Nacional de Fiordland y d'o puesto Patrimonio d'a Humanidat Te Wahipounamu, estando iste zaguero reconoixiu internacionalment enn 1990. Antiparti d'a localidat de Te Anau, o solo puesto habitau chunto a o laco ye a grancha de Te Anau Downs, amán d'a desembocadura d'o río Eglinton. Entre istos dos puestos o terreno ye pleno de tozals, encara que en atras partis ye montanyoso, mas que mas a o largo d'o suyo canto occidental, a on as sierras de Kepler y Murchison plegan dica os 1.400 metros sobre a superficie d'o laco.

O laco Te Anau estió important para a tribu maorí d'os ngai tahu en tiempos pre-europeus, ya que ista zona yera un punto tradicional d'aturada en as suyas rotas entre as costas este y ueste d'a Isla d'o Sud de Nueva Zelanda, a on obteneban comida y recursos. O laco fue descubierto por primera vegada por os exploradors europeus Charles Naim y William Stephen en 1852.

Dos d'os Senders de Gran Recorrido de Nueva Zelanda prencipian en o laco. Milford Track prencipia en o canto norte d'o laco y Kepler Track prencipia y remata en o canto sud, chunto a o río Waiau.

Referencias

Te Anau
Categoría:Parque Nacional de Fiordland